钦定古今图书集成/明伦汇编/官常典/第273卷 > 张伯淳
## 钦定古今图书集成/明伦汇编/官常典/第273卷 > 张伯淳

按《元史》本传：“伯淳，字师道，杭州崇德人。少举童子科，
以父任铨，受迪功郎、淮阴尉，改扬州司户参军。寻举
进士，监临安府都税院，升观察推官，除太学录，入本
朝。至元二十三年，授杭州路儒学教授，迁浙东道按
察司知事。二十八年，擢为福建廉访司知事。岁馀，有
荐伯淳于帝前者，遣使召问。明年，入见，帝问冗官风”
宪、盐䇲、楮币，皆当时大议，所对悉称旨。命至政事堂，
将重用之，固辞。遂授翰林直学士，进阶奉训大夫。谒
告以归，授庆元路总管府治中。行省檄按疑狱，衢、秀
皆得其情。大德四年，即家拜翰林侍讲学士。明年，造
朝，扈从上都。又明年，卒。有文集若干卷，藏于家。